Bahlankedi ba mmušo kua Azerbaijan ba okeditše maiteko a bona a go gatelela modiro wa bodumedi wa Dihlatse tša Jehofa. Lefapha la Tšhireletšo ya Setšhaba le fela le bitša Dihlatse tše itšego go tlo di botšološiša. Le gona lefapha le le phuruphutša magae a Dihlatse le nyakana le dikgatišo tša bodumedi tšeo Mmušo o sa dumelego di romelwa nageng ye. Dinaga tše dingwe di ile tša makala kudu ge ka February 2015, bahlankedi ba Lefapha la Tšhireletšo ya Setšhaba ba be ba golega Dihlatse tše pedi e lego Irina Zakharchenko le Valida Jabrayilova, ka gobane ba be ba boledišana le baagišani ba bona ka Beibele. Gaešita le ge re nyamišwa ke tsela e šoro yeo Dihlatse di swarwago ka yona, re thabela gore bagoeledi ba Azerbaijan ba tšwela pele ba le mafolofolo e bile ba na le sebete ge ba boledišana le baagišani ba bona ka ‘ditaba tše dibotse tša Mmušo.’—Mat. 24:14.